FÆLLES HOLDNING (EF) Nr. 16/1999 fastlagt af Rådet den 8. februar 1999 med henblik på vedtagelse af Europa-Parlamentets og Rådets direktiv 1999/.../EF om ændring af Rådets direktiv 67/548/EØF for så vidt angår etikettering af visse farlige stoffer i Østrig og Sverige (1999/C 58/03)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

i henhold til fremgangsmåden i traktatens artikel 189 B (3), og

ud fra følgende betragtninger:

(1) Efter artikel 30 i Rådets direktiv 67/548/EØF af 27. juni 1967 om tilnærmelse af lovgivning om klassificering, emballering og etikettering af farlige stoffer (4) kan medlemsstaterne ikke forbyde, begrænse eller hindre markedsføring af stoffer, når disse er i overensstemmelse med direktivet;

(2) ifølge artikel 23, stk. 2, litra c), i direktiv 67/548/EØF skal alle emballager, der indeholder et stof, være forsynet med faresymboler i overensstemmelse med direktivets bilag II; ifølge artikel 23, stk. 2, litra e), i samme direktiv skal alle emballager, der indeholder et stof, være forsynet med bestemte S-sætninger, der angiver sikkerhedsforskrifterne vedrørende anvendelsen af stoffet, og som er affattet i overensstemmelse med direktivets bilag IV;

(3) i artikel 69 i og bilag VIII til tiltrædelsesakten af 1994 er det fastsat, at artikel 30 i direktiv 67/548/EØF sammenholdt med artikel 23, stk. 2, i samme direktiv ikke finder anvendelse i Østrig før 1. januar 1999, således at Østrig kan kræve anvendelse af etiketter med supplerende symboler, der ikke er vist i direktivets bilag II, og S-sætninger, der ikke er anført i direktivets bilag IV, med hensyn til modforholdsregler i tilfælde af ulykker, samt at bestemmelserne skal tages op til revision i overensstemmelse med EF-procedurerne inden 31. december 1998;

(4) efter artikel 23, stk. 2, litra d), i direktiv 67/548/EØF skal alle emballager, der indeholder et stof, være forsynet med bestemte R-sætninger, der angiver de særlige risici som følge af farerne i forbindelse med anvendelsen af stoffet, og som er affattet i overensstemmelse med direktivets bilag III;

(5) i artikel 112 i og bilag XII til tiltrædelsestraktaten af 1994 er det fastsat, at artikel 30 i direktiv 67/548/EØF sammenholdt med artikel 23, stk. 2, litra d), i samme direktiv ikke finder anvendelse i Sverige før 1. januar 1999, således at Sverige kan kræve anvendelse af de supplerende R-sætninger »R-322« og »R-340«, der ikke er anført i direktivets bilag III, samt at bestemmelserne skal tages op til revision efter EF-procedurerne inden 31. december 1998;

(6) Europa-Parlamentets og Rådets direktiv 1999/.../EF af .... om indbyrdes tilnærmelse af medlemsstaternes love og administrative bestemmelser om klassificering, emballering og etikettering af farlige præparater (5) rummer særlige bestemmelser om anvendelse af direktivet i Østrig og Sverige, bl.a. med hensyn til supplerende symboler, R-sætninger og S-sætninger, således at der tages højde for disse medlemsstaters niveau for beskyttelse af sundhed og miljø; de særlige bestemmelser gælder kun i den toårige periode fra 1. januar 1999 til 31 december 2000; i løbet af denne periode bør det tilstræbes at skabe ensartede vilkår for markedsføring af farlige stoffer og præparater;

(7) for så vidt angår »R-322« forventes der videnskabelige og tekniske fremskridt i forbindelse med internationale forhandlinger om harmonisering af klassificering af farlige stoffer; på baggrund af de igangværende internationale forhandlinger om mærkning af farlige stoffer, og idet der tages hensyn til Kommissionens undersøgelse vedrørende mærkning, er eksperter fra medlemsstaterne blevet enige om at give en gennemgribende revision af Fællesskabets lovgivning med hensyn til »R-340« høj prioritet;

(8) det er nødvendigt at revidere Fællesskabets lovgivning på baggrund af resultatet af forhandlingerne om international harmonisering af klassificering og etikettering af farlige stoffer; resultatet ventes at føre til en gensidig tilnærmelse af normerne herfor i hele Fællesskabet;

(9) i resolution vedtaget af Rådet og repræsentanterne for medlemsstaternes regeringer, forsamlet i Rådet, den 3. december 1990 om forbedret forebyggelse og behandling af akutte forgiftninger hos mennesker (6), opfordres der til en harmonisering af indsamlingerne af klinisk-toksikologiske data for samtlige forgiftningscentraler i Fællesskabet for at lette udformningen af en politik til forebyggelse af toksiske farer; med dette for øje vil de berørte kompetente myndigheder i samarbejde med Kommissionen indføre et fællesskabssystem for information og samarbejde mellem forgiftningscentralerne eller i givet fald andre kompetente tjenester vedrørende modgiftenes disponibilitet;

(10) et symbol, der viser, at rester af visse farlige stoffer bør indsamles adskilt fra andet affald, vil kunne mindske mulighederne for udledning af farlige stoffer i miljøet ved at øge offentlighedens brug af særlige affaldsindsamlingssystemer; da alle nødvendige oplysninger endnu ikke er til rådighed, er der fortsat brug for en vis tid til at undersøge, om det er nødvendigt med et sådant symbol inden for Fællesskabet;

(11) revisionen af fællesskabslovgivningen om farlige stoffer på baggrund af bestemmelserne i tiltrædelsesakten af 1994 vedrørende Østrig og Sverige har ikke kunnet afsluttes inden 31. december 1998;

(12) de bestemmelser, der er omfattet af nærværende direktiv, bør fortsat tages op til revision efter EF-procedurerne i undtagelsesperioden; efter undtagelsesperioden vil gældende fællesskabsret finde anvendelse i Østrig og Sverige på samme vilkår som i de øvrige medlemsstater, uden at dette i øvrigt berører resultatet af revisionen;

(13) fællesskabslovgivningen giver mulighed for, at der kan indrømmes tidsbegrænsede undtagelser for enkelte medlemsstaters vedkommende som følge af deres særlige situation -

UDSTEDT FØLGENDE DIREKTIV:

Artikel 1

I artikel 23 i direktiv 67/548/EØF tilføjes følgende stykker:

»5. Østrig kan fra 1. januar 1999 til 31. december 2000 kræve anvendelse af:

- det supplerende symbol »affaldsspand med kryds over« vedrørende bortskaffelse af affald, som ikke er anført i bilag II

- den supplerende S-sætning »Modgift findes - lægepersonale bedes kontakte Giftinformationscentralen« vedrørende modforholdsregler i tilfælde af ulykker, som ikke er anført i bilag IV.

6. Sverige kan fra 1. januar 1999 til 31. december 2000 kræve anvendelse af følgende supplerende R-sætninger, som ikke er anført i bilag III:

- »R-322« for stoffer, der har akutte toksiske virkninger, der ikke er omfattet af klassificeringskriterierne i bilag VI (den svenske kategori »moderat skadeligt«)

- »R-340« for stoffer, der er klassificeret som kræftfremkaldende i kategori 3, i stedet for R-sætning R-40.«

Artikel 2

Republikken Østrig og Kongeriget Sverige vedtager og offentliggør de nødvendige love og administrative bestemmelser for at efterkomme dette direktiv senest den ... (7*). De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 3

Dette direktiv er rettet til medlemsstaterne.

Udfærdiget i ....

På Europa-Parlamentets vegne

Formand

På Rådets vegne

Formand

(1) EFT C 374 af 3.12.1998, s. 15.

(2) EFT C 40 af 15.2.1999, s. 43.

(3) Europa-Parlamentets udtalelse af 16. december 1998 (endnu ikke offentliggjort i EFT), Rådets fælles holdning af 8. februar 1999 og Europa-Parlamentets afgørelse af ... (endnu ikke offentliggjort i EFT).

(4) EFT 196 af 16.8.1967, s. 1. Direktivet er senest ændret ved Kommissionens direktiv 98/98/EF (EFT L 355 af 30.12.1998, s. 1).

(5) EFT L ....

(6) EFT C 329 af 31.12.1990, s. 6.

(7*) 12 måneder efter direktivets offentliggørelse i EFT.

RÅDETS BEGRUNDELSE

I. INDLEDNING

1. Den 30. oktober forelagde Kommissionen Rådet et forslag til direktiv (1) på grundlag af EF-traktatens artikel 100 A om ændring af Rådets direktiv 67/548/EØF for så vidt angår etikettering af visse farlige stoffer i Østrig og Sverige.

2. Europa-Parlamentet afgav udtalelse (2) om Kommissionens forslag den 16. december 1998 og godkendte forslaget uden ændringer.

3. Det Økonomiske og Sociale Udvalg afgav udtalelse (3) den 2. december 1998.

4. Rådet fastlagde den 8. februar 1999 sin fælles holdning i overensstemmelse med proceduren i traktatens artikel 189 B.

II. FORMÅL

5. For at sikre sammenhæng med Rådets fælles holdning vedrørende farlige stoffer og præparater (4) forlænges overgangsperioden vedrørende visse specifikke krav om etikettering, som er omhandlet i traktaten om Østrigs, Finlands og Sveriges tiltrædelse, med yderligere to år i henhold til dette forslag. Overgangsperioden vedrører kun Østrig og Sverige.

III. ANALYSE AF DEN FÆLLES HOLDNING

6. Rådet har godkendt substansen i Kommissionens forslag. Det har dog foretaget en mindre ændring af artikel 2. Østrig og Sverige vedtager de nødvendige bestemmelser for at efterkomme direktivet. De øvrige medlemsstater vedtager de nødvendige bestemmelser.

(1) EFT C 374 af 3.12.1998, s. 15.

(2) Endnu ikke offentliggjort i EFT.

(3) EFT C 40 af 15.2.1999, s. 43.

(4) EFT C 360 af 23.11.1998, s. 1.